钦定古今图书集成/理学汇编/学行典/第119卷 > 朱子大全集 > 《答廖子晦》
## 钦定古今图书集成/理学汇编/学行典/第119卷 > 朱子大全集 > 《答廖子晦》

所论《易传无妄》之说甚善。但所谓“虽无邪心而不合
正理”者，实该动静而言，不专为庄敬持养此心既存
设也。盖如燕居独处之时，物有来感，理所当应，而此
心顽然固执不动，则此不动处便非正理。又如应事
接物，处理当如彼，而吾所以应之者乃如此，则虽未
必出于血气人欲之私，然只似此，亦是不合正理。既
“有不合正理，则非邪妄而何？恐不必言，未免纷扰。敬
不得行，然后为有妄之邪心也。”所论近世识心之弊，
则深中其失。古人之学所贵乎存心者，盖将即心而
穷天下之理。今之所谓存心者，乃欲恃此而外天下
之理。其得失之端，于此亦可见矣。故近日之弊，无不流于狂妄恣肆，而不自知其非也。